《次韵监簿弟惠乌髭药有诗》
宋代·许及之

漆城容可为荫室，发白何由黑于漆。但闻拔白成斑句，安得反于还童术。

嗟予同气仍同心，怜我年侵雪更侵。尔年少我尚馀纪，我发纵秃当投簪。

顶如赤壶已无二，君有良方诚已试。正使缁鬓犹能华，未免种须逢见戏。

我发非病心合医，心白发白无已时。欲将心来烦汝黑，且图百问百不知。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。